Source: https://ekosystem.slovensko.digital/sluzby/govbox/vseobecne-obchodne-podmienky-v1
Timestamp: 2019-10-17 14:38:58+00:00
Document Index: 15803552

Matched Legal Cases: ['§ 273', '§11', '§ 3', '§ 3', '§ 29', '§ 3', '§ 3', '§ 29', '§ 10', '§ 16', '§ 32', '§ 32', '§ 351']

Platné od 9.6.2017
Tieto obchodné podmienky vydané podľa § 273 zákona č. 513/1991 Z.z. Obchodný zákonník v platnom znení upravujú časť obsahu zmluvného vzťahu, na základe ktorého Služby Slovensko.Digital umožňuje Používateľovi využívanie služby GovBox a Používateľ sa zaväzuje zaplatiť spoločnosti Služby Slovensko.Digital odmenu vo výške a za podmienok dohodnutých v týchto obchodných podmienkach a v Zmluve, ako aj plniť ostatné záväzky vyplývajúce z týchto obchodných podmienok a zo Zmluvy uzatvorenej medzi Služby Slovensko.Digital a Používateľom.
„elektronická schránka“ - elektronická schránka v zmysle §11 zákona o e-Governmente. Funkcionalitu elektronickej schránky upravuje manuál vydaný Správcom modulu elektronických schránok a je zverejnený na www.slovensko.sk a Používateľ je povinný sa s ním oboznámiť a priebežne sa oboznamovať a j s jeho zmenami. Link na manuál je nasledovný: https://www.slovensko.sk/_img/CMS4/Navody/ES_pouzivatelska_prirucka.pdf);
„Používateľ“ - právnická osoba, ktorá na základe plnomocenstva a/alebo iného dokumentu splnomocní Poskytovateľa na pristupovanie do, a manipulovanie s, elektronickou schránkou, ktorej majiteľom podľa zákona o e-Governmente je Používateľ, ako aj na ďalšie úkony vyplývajúce z plnomocenstva, a zároveň ktorá uzatvorí s Poskytovateľom Zmluvu o poskytovaní služby GovBox, a zároveň ktorá je povinná zaplatiť Poskytovateľovi odmenu za poskytovanie služby vo výške vyplývajúcej z aktuálneho Cenníka. Používateľ berie na vedomie, že v zmluvnom vzťahu s NASES je označený aj ako Koncový Konzument;
„Podmienky“ sú tieto všeobecné obchodné podmienky nazvané ako Podmienky používania služby GovBox, v ich aktuálnom znení;
„elektronická správa“ – elektronická správa v zmysle § 3 písm. e) zákona o e-Governmente a elektronický dokument v zmysle § 3 písm. g) zákona o e-Governmente, ktoré nie sú doručované do vlastných rúk podľa § 29 ods. 3 zákona o e-Governmente;
„elektronická správa do vlastných rúk“ – elektronická správa v zmysle § 3 písm. e) zákona o e-Governmente a elektronický dokument v zmysle § 3 písm. g) zákona o e-Governmente, ktoré sú doručované do vlastných rúk podľa § 29 ods. 3 zákona o e-Governmente
Údaje Štatutára podľa písmena e) sa uvedú v rozsahu počtu osôb v akom Štatutári konajú za Záujemcu (napr. ak za právnickú osobu konajú vždy dvaja Štatutári spoločne, uvedú sa údaje oboch týchto Štatutárov).
Potvrdením a odoslaním Formuláru a/alebo podpisom Zmluvy vyjadruje Záujemca svoj súhlas s týmito Podmienkami a Štatutár berie na vedomie, že jeho osobné údaje, ktoré boli Poskytovateľovi poskytnuté v tomto Formulári a/alebo v Plnomocenstve, bude Poskytovateľ spracúvať podľa § 10 ods. 3 písm. b) Zákona č. 122/2013 Z.z. o ochrane osobných údajov (ďalej len „zákon o ochrane osobných údajov“) a Štatutár zároveň vyjadruje súhlas s tým, aby boli jeho osobné údaje poskytnuté tretím stranám, a to Správcovi modulu elektronických schránok, Prevádzkovateľovi Ústredného portálu verejnej správy to všetko za účelom plnenia Zmluvy .
Záujemca následne doručí Poskytovateľovi originál Zmluvy podpísaný Štatutárom/Štatutármi a minimálne jeden originál Splnomocnenia podpísaný Štatutárom/Štatutármi s ich úradne osvedčeným podpisom/podpismi, prípadne aj iné dokumenty vyžadované Správcom modulu elektronických schránok. Záujemca nie je oprávnený Zmluvu a/alebo Splnomocnenie akýmkoľvek spôsobom meniť alebo do nich zasahovať, pokiaľ sa osobitne s Poskytovateľom nedohodne inak.
V prípade, ak Záujemca nedoručí riadne Poskytovateľovi všetky dokumenty uvedené v predchádzajúcom bode 3.4. a 3.5., t.j. nedoručí požadovaný počet originálov, alebo na doručenom dokumente/dokumentoch bude chýbať podpis Štatutára, alebo podpis Štatutára nebude úradne osvedčený, alebo dokumenty budú obsahovať chyby alebo bude text dokumentov, daný Poskytovateľom, pozmenený, prípadne budú dokumenty obsahovať iné nedostatky podľa uváženia Poskytovateľa, Poskytovateľ upozorní Záujemcu na nedostatky, a to zaslaním emailu obsahujúceho špecifikáciu nedostatkov na Záujemcom oznámenú emailovú adresu. Za účelom uzatvorenia Zmluvy je nevyhnutné, aby Záujemca odstránil všetky nedostatky na dokumentoch a úplné a bezchybné ich späť doručil Poskytovateľovi.
O prijatí Zmluvy a Splnomocnenia informuje Poskytovateľ Záujemcu zaslaním emailu na emailovú adresu oznámenú vo Formulári. Doručením Zmluvy Poskytovateľovi, ktorá je podpísaná oprávnenou osobou Záujemcu a spĺňa požiadavky uvedené v tomto článku, dochádza k uzatvoreniu Zmluvy medzi Používateľom a Poskytovateľom avšak účinnosť nadobudne za podmienok uvedených v Zmluve a týchto Podmienok.
Poskytovateľ je povinný doručiť Splnomocnenie Prevádzkovateľovi Ústredného portálu verejnej správy. Po zriadení prístupu Poskytovateľovi do elektronickej schránky Používateľa, je Poskytovateľ o tomto povinný informovať Používateľa prostredníctvom emailu zaslaného na emailovú adresu Používateľa oznámenú vo Formulári (ďalej len „emailová adresa Používateľa“). Doručením emailu podľa predchádzajúcej vety nadobúda Zmluva účinnosť a Poskytovateľ začne poskytovať služby podľa Zmluvy.
Používateľ je povinný zabezpečiť dostatočnú kapacitu emailovej schránky Používateľa tak, aby mu mohol Poskytovateľ preposielať elektronické správy minimálne jedenkrát za deň. Používateľ je samostatne zodpovedný za zabezpečenie si prístupu do emailovej schránky slúžiacej na preposielanie elektronických správ Používateľa a označenej Používateľom v Zmluve.
Používateľ je oprávnený zmeniť svoju emailovú adresu, na ktorú majú byť elektronické správy preposielané, a to prostredníctvom na to určenej funkcie webového sídla Poskytovateľa po zadaní hesla, ktoré Používateľ oznámil Poskytovateľovi vo Formulári podľa bodu 3.1 týchto Podmienok.
Používateľ je povinný bez zbytočného odkladu informovať Poskytovateľa o každej zmene údajov uvedených vo Formulári, najmä o zmene v osobe Štatutára; zmenách v oprávnení konať za Poskytovateľa; zmene názvu, sídla a právnej formy Používateľa; a tiež o vstupe do likvidácie, podaní návrhu na vyhlásenie konkurzu, resp. reštrukturalizácie alebo skutočnosti, že bol na majetok Používateľa vyhlásený konkurz, alebo bola povolená reštrukturalizácia. V prípade, že Používateľ zmeny podľa predchádzajúcej vety bez zbytočného odkladu od ich vzniku neohlási Poskytovateľovi, Poskytovateľ nenesie zodpovednosť za akékoľvek škody, či už priame alebo nepriame, ktoré vznikli ako dôsledok úkonu Poskytovateľa, pri vykonaní ktorého sa Poskytovateľ spoliehal na správnosť Používateľom pôvodne nahlásených údajov. V prípade, ak oznámenie zmeny v osobe Štatutára súčasne neobsahuje žiadosť o zmenu emailovej adresy, na ktorú sa elektronické správy preposielajú, Poskytovateľ je oprávnený preposielať elektronické správy na pôvodne oznámenú emailovú adresu. V prípade, ak oznámenie obsahuje žiadosť o zmenu emailovej adresy, na ktorú sa elektronické správy preposielajú, musí byť podpis na tomto oznámení osvedčený.
V prípade, ak Používateľa z akéhokoľvek dôvodu nemá prístup na emailovú adresu, na ktorú sa elektronické správy preposielajú a nemôže zmeniť túto emailovú adresu prostredníctvom na to určenej funkcie webového sídla Poskytovateľa po zadaní hesla, je Používateľ povinný písomne oznámiť Poskytovateľovi novú emailovú adresu. Podpis Štatutára na tomto oznámení musí byť úradne osvedčený.
Používateľ je samostatne zodpovedný za zabezpečenie dostatočnej úložnej kapacity elektronickej schránky. Používateľ berie na vedomie, že v súlade s § 16 ods. 3 zákona o e-Governmente upovedomí Správca modulu elektronických schránok majiteľa elektronickej schránky (Používateľa) pri dosiahnutí určenej úrovne naplnenia úložnej kapacity majiteľa elektronickej schránky o tejto skutočnosti, a ak je majiteľ elektronickej schránky nečinný, môže zabezpečiť odstránenie elektronických správ a notifikácií v poradí od najskôr uložených až do dosiahnutia určitej voľnej úložnej kapacity, pričom neodstraňuje elektronické správy a notifikácie, ktoré neboli prečítané; odstránenie je možné vykonať najskôr po uplynutí 60 dní odo dňa doručenia upovedomenia a na tretí deň nasledujúci po dni prečítania elektronickej správy alebo notifikácie.
Používateľ berie na vedomie skutočnosť, že Poskytovateľ vystavuje, ak je to potrebné, plnomocenstvo na základe ktorého potvrdzuje Správcovi modulu elektronických schránok, že Používateľ je klientom Poskytovateľa a môže využívať ním prevádzkované certifikované integračné riešenie a súčasne týmto plnomocenstvom oprávňuje Používateľa na vykonanie úkonov registrácie technických integračných artefaktov prostredníctvom odoslania žiadosti priamo zo svojej eDesk schránky v zmysle metodických usmernení NASES uverejnených na portáli www.slovensko.sk. Podpisom Zmluvy súhlasí s predmetným plnomocenstvom a prijíma ho v potrebnom rozsahu.
Poskytovateľ preposiela elektronické správy, tak ako boli doručené do elektronickej schránky Používateľa a zároveň, ak je to možné, posiela Poskytovateľ za účelom vyššej úrovne poskytovania služby tiež vyobrazenie tej ktorej elektronickej správy automatizovane vytvorené Poskytovateľom. Záväzná je však vždy len elektronická správa preposlaná tak, ako bola do elektronickej schránky doručená, nie jej vyobrazenie automatizovane vytvorené Poskytovateľom.
V prípade, ak Používateľ nepotvrdí prevzatie (elektronickú doručenku) tej ktorej elektronickej správy do vlastných rúk po dobu dlhšiu ako 3 dni odo dňa odoslania mu správy obsahujúcej výzvu na potvrdenie doručenia elektronickej správy, Poskytovateľ zašle, na emailovú adresu Používateľa, sumárnu správu informujúcu ho o všetkých elektronických správach do vlastných rúk čakajúcich na prevzatie, a zároveň upozorní používateľa na skutočnosť, že eviduje neprevzaté elektronické správy do vlastných rúk zaslaním SMS správy na telefónne číslo Používateľa.
Používateľ berie na vedomie, že podľa zákona o e-Governemente je úložná lehota podľa písm. a) vyššie 15 dní odo dňa nasledujúceho po dni uloženia elektronickej správy, ak osobitný predpis neustanovuje inú lehotu.
Používateľ si je vedomý, že momentom doručenia dochádza k počiatku plynutia v elektronickej správe určenej lehoty.
Používateľ berie na vedomie, že ustanovenie písmena a) a písm. b) sa v prípadoch podľa § 32 ods. 6 zákona o e-Governmente nepoužije, t.j. elektronická správa sa považuje za nedoručenú a postupuje sa podľa § 32 ods. 7 o e-Governmente.
V prípade, ak sa akákoľvek elektronická správa preposlaná na emailovú adresu Používateľa vráti ako nedoručiteľná, je Poskytovateľ povinný o tejto skutočnosti upovedomiť Používateľa zaslaním SMS správy na telefónne číslo Používateľa uvedené vo Formulári. Ak bude niekoľko hlásení o nedoručiteľnosti elektronických správ, Poskytovateľ si splní povinnosť podľa predchádzajúcej vety, ak informuje Používateľa o uvedenej skutočnosti zaslaním jednej SMS správy.
V prípade, ak Používateľ, alebo iná osoba ním oprávnená, sama nahliadne do elektronickej schránky a doručenú elektronickú správu premiesti alebo vymaže, prípadne s ňou vykoná inú operáciu (ďalej len „temperovaná správa“), Používateľ berie na vedomie, že Poskytovateľ nemusí byť schopný riadne poskytnúť službu a plniť si povinnosti Poskytovateľovi vyplývajúce zo Zmluvy. V tomto prípade Poskytovateľ nie je povinný temperovanú správu alebo dokument Používateľovi doručiť, nedoručenie temperovanej správy Poskytovateľom nie je považované za porušenie povinností Poskytovateľa podľa Zmluvy a Podmienok, a Poskytovateľ nie je zodpovedný za akúkoľvek škodu, ktorá vznikla ako dôsledok nedoručenia temperovanej správy.
Vyňaté z povinnosti poskytovať službu budú (i) všetky udalosti nezapríčinené pochybením Poskytovateľa, (ii) nevyhnutné úpravy služby na strane Poskytovateľa nepresahujúce 47 hodín, (iii) aktualizácie služby vykonávané poskytovateľom nepresahujúce 47 hodín, (iv) výpadky na strane Používateľa alebo spôsobené Používateľom, (v) okolnosti vylučujúce zodpovednosť definované v článku 9. týchto podmienok, (vi) nedostupnosť alebo iné prekážky na strane Správcu modulu elektronických schránok alebo Prevádzkovateľa ústredného portálu verejnej správy. V prípade zistenia akéhokoľvek výpadku, je Používateľ povinný o tomto bezodkladne informovať Poskytovateľa zaslaním emailu na emailovú adresu uvedenú na webovom sídle Poskytovateľa, ako aj poskytnúť mu potrebnú súčinnosť pri oprave výpadku.
Poplatky za službu sa platí súhrne za ten ktorý štvrťrok, a to po skončení príslušného kalendárneho štvrťroku na základe faktúry vystavenej Poskytovateľom do piatich (5) dní od skončenia príslušného štvrťroku. Faktúru doručí Poskytovateľ Používateľovi elektronicky na emailovú adresu Používateľa.
Odchylne od § 351 ods. 2 Obchodného zákonníka si strany zjednávajú, že už poskytnuté plnenia sa nevracajú.
Tieto podmienky používania nadobúdajú účinnosť okamihom ich zverejnenia na webovom sídle https://ekosystem.slovensko.digital/sluzby/govbox/vseobecne-obchodne-podmienky.
V prípade, ak sa akékoľvek ustanovenie týchto VOP a/alebo Zmluvy stane v akomkoľvek ohľade neplatným, nezákonným alebo nevymáhateľným, nebude tým žiadnym spôsobom dotknutá, alebo porušená platnosť, zákonnosť alebo vymáhateľnosť ostatných ustanovení týchto VOP a/alebo Zmluvy.
Služby Slovensko.Digital s.r.o. je oprávnené tieto Podmienky jednostranne zmeniť, pričom o akejkoľvek zmene v ich obsahu upovedomí Používateľa 14 dní pred jej účinnosťou zverejnením nového znenia podmienok používania služby GovBox na webovom sídle Služby Slovensko.Digital s.r.o. V prípade, ak Používateľ písomne oznámi Služby Slovensko.Digital s.r.o. svoj nesúhlas so zmenou podmienok používania služby GovBox pred nadobudnutím účinnosti zmeny, má súčasne právo zmluvný vzťah založený na základe týchto Podmienok a Zmluvy s okamžitou účinnosťou vypovedať. Ustanovenia tohto bodu sa primerane vzťahujú aj na zmenu Cenníka podľa bodu 6.2. týchto Podmienok.